  Туспуктэм: Константин Вознесенских Наталия Сильвестрова Владимир Потанинлэн ӟечлэсьтон фондэз «Мой музей 4.0» VI вожвылъяськонын вормисьёсты шараяз. Соос пӧлын Удмуртиысь но кык ӵектос. Со сярысь элькун тӧролэн но кивалтэтлэн пресс-службазы ивортӥз. Воткаысь П. И. Чайковскийлэн музей-усадьбаез «Музыка здесь!» ӵектосэныз вожвылъяськонын куинь миллион манет котыр утӥз. Со улсын музей огъетысь одӥгаз юртын крезьгурчилэн «Щелкунчик» балетэзлы сӥзем нылпиослы мультисенсорной адӟытон радъяны малпало. «Лудорвай» музей-заповедниклэн «Актуальная этнография» ӵектосэз кык миллион манет котыр басьтӥз. Удмурт гуртъёсы потам экспедициосысь материалъёсъя режиссёр Андрей Опаринэн но гожъяськись но сценарист Денис Осокинэн ӵош  спектакль-променад пуктозы. Спектакльлэн инъетаз – калыккылос, со пӧлын йылолъёсын гераськем – быличкаос, осконмадьёс, чакламъёс, крезьгуро фольклор. Ӵектосъёсты быдэстон та музейъёсты эшшо тунсыкогес но яркытгес карыны, тросгес калыкез кыскыны луонлык сётоз. Со сяна, музейёслэн ужазы туала технологиосты пыӵатыса но шаертодон но калыктодос темаосты возьматонын выль амалъёсты куттыса, тросгес егитъёс тунсыкъяськыны кутско. Со асдыръем ужпум луэ, тужгес ик Егитъёслэн аразы.  Оглом вожвылъяськонэ Россиысь 348 ӵектос пыриськиз, вормисе 19-эз потӥз. Тодэ вайытом, Удмуртиысь куинь ӵектосъёс «Творческие люди» федерал ӵектосын вормизы. Тегъёс: грантъёс вожвылъяськон Музей Удмуртия  